নিজস্ব প্রতিবেদন: দাঁত তুলতে বাধা। রেগে গিয়ে ছ বছরের ছোট্ট রোগীকে বেদম মারলেন ডাক্তারবাবু। রানিকুঠির একটি ক্লিনিকের ঘটনা। শহরের নামী ডেনিস্টের বিরুদ্ধে নেতাজিনগর থানায় অভিযোগ দায়ের করে পরিবার। ছয় বছরের ছোট্ট মেয়েটির  দাঁত তোলার ভয় তো ছিলই, তারওপর ছিল ইঞ্জেকশনের ভয়। ডাক্তারবাবু লোকাল অ্যানেশথেশিয়া দিতে যেতে বেঁকে বসে শিশুকে। কিছুতেই ইঞ্জেকশন নেবে না। এমন বেয়াদপি কী আর নামী ডাক্তারবাবুর বরদাস্ত হয়? শিশুকে চেপে ধরে সজোরে চড় কষিয়ে দেন চিকিত্‍সক। তারপর হাতে থাকা দাঁত তোলার যন্ত্র দিয়ে এক ঘা। কোনওমতে মেয়েকে নিয়ে চেম্বার থেকে বেরিয়ে আসেন মা। মেয়ে তখন ভয়ে সিঁটিয়ে গেছে। অভিযোগ, ক্লিনিক কর্তৃপক্ষ তাদের কথায় পাত্তাই দেয়নি। নেতাজিনগর থানায় অভিযোগ করে পরিবার। জামিন অযোগ্য ধারায় অভিযোগ দায়ের হয়। অভিযুক্ত চিকিত্‍সক রণবীর সিনহাকে থানায় তলব করে পুলিস।